钦定古今图书集成/历象汇编/庶征典/第172卷 > 《管窥辑要》 > 晋
## 钦定古今图书集成/历象汇编/庶征典/第172卷 > 《管窥辑要》 > 晋

### 武帝太熙元年马生角

按《晋书武帝本纪》，不载。　按《五行志》，太熙元年，辽东
有马生角，在两耳下，长三寸。按刘向说曰：“此兵象也。”
及帝晏驾之后，王室毒于兵祸，是其应也。京房《易传》
曰：“臣易上，政不顺，厥妖马生角，玆，谓贤士不足。”又曰：
“天子亲伐，马生角。”《吕氏春秋》曰：“人君失道，马有生角。”
及惠帝践祚，昏愚失道，又亲征伐成都，是其应也。

### 惠帝元康八年皇太子驾车马止不动

按《晋书惠帝本纪》，不载。　按《五行志》，“元康八年十二
月，皇太子将释奠，太傅赵王伦骖乘至南城门，马止，
力士推之不能动，伦入轺车，乃进。此马祸也。天戒若
曰，伦不知义方，终为乱逆，非傅导行礼之人也。
元康九年，有牡马惊奔至廷尉堂，悲鸣而死。”

按《晋书惠帝本纪》，不载。　按《五行志》，“九年十一月戊
寅，忽有牡驑，马惊奔至廷尉讯堂，悲鸣而死。天戒若
曰，愍怀冤死之象也。见廷尉讯堂，其天意乎！”

### 怀帝永嘉六年神马鸣

按《晋书。怀帝本纪》。不载。　按《愍帝本纪》。“帝归长安时。
有神马鸣城南焉。”　按《五行志》。“永嘉六年二月。神马
鸣城南门。”

### 愍帝建兴二年马生人

按《晋书愍帝本纪》，“建兴二年，蒲子马生人。”　按《五行
志》，建兴二年九月，蒲子县马生人。京房《易传》曰：“上亡
天子，诸侯相伐，厥妖马生人。”是时帝室衰微，不绝如
线，兵戈日逼，寻而帝亦沦陷，故此妖见也。

### 元帝大兴二年马生驹二头

按《晋书元帝本纪》，不载。　按《五行志》：大兴二年，丹阳
郡吏濮阳演马生驹，两头，自项前别生而死。司马彪
说曰：“此政在私门，二头之象也。”其后王敦陵上

### 成帝咸康八年有赤马逸入殿前莫知所在

按《晋书成帝本纪》，不载。　按《五行志》，“咸康八年五月
甲戌，有马赤色如血，自宣阳门直走入于殿前，盘旋
走出，寻逐莫知所在。己卯，帝不豫，六月崩。”此马祸又
赤祥也。是年张重华在凉州，将诛其西河相张祚，厩
马数十匹，同时悉无后尾也。

### 安帝隆安四年马生角

按《晋书安帝本纪》，不载。　按《五行志》，隆安四年十月，
梁州有马生角，刺史郭铨送示桓元。按刘向说曰：“马
不当生角，犹元不当举兵向上也。”元不悟，以至夷灭。